次韻蕭同年古意  其二
作者：方岳
朝代：宋

paragraphs: 猗猗者芳蘭，翳翳彼幽麓。
不煩漢陰人，抱甕相灌沐。
春風自桃李，急管亂繁曲。
紛紛衆醉間，美此一醒獨。
造化本何心，亦因材以篤。
所以古之人，身外無不足。
客有古琴瑟，得之自龍門。
於今幾何代，庚庚裂奇紋。
携持過齊王，自意當駭觀。
何如適獻笑，棄置笙竽間。
時世我不遭，歸其老丘園。
鍾期今安之，誰與俗士論。